bemba
Store norske leksikon,Historie,Verdens historie og samtidshistorie,Afrika,Folkegrupper i Afrika
Bemba er et folk i den nordøstlige delen av Zambia. De teller anslagsvis 2,8 millioner. Bembaspråket, som er et bantuspråk, brukes også som lingua franca av ytterligere 2 millioner, særlig i provinsen Copperbelt.
Ifølge muntlige overleveringer kom bembafolket opprinnelig fra Shaba-provinsen (tidligere Katanga) i det som nå er Den demokratiske republikken Kongo. De har felles forfedre med luba- og lundafolkene. På 1800-tallet var bembaene et mektig krigerfolk som ekspanderte og la under seg sitt nåværende område. De ble ledet av høvdinger, kalt chitimukuler, og andre ledere med antatt åndelig og religiøs kraft. Det tradisjonelle bembasamfunnet er inndelt i klaner. Styringsmakten ligger hos Bena-Ng'andu (krokodille-klanen). Samfunnet er matrilineært oppbygd.Den tradisjonelle hovednæringen er jordbruk, men en stor del av den mannlige befolkningen arbeider i gruvene i Kobberbeltet. Bembafolket spilte en aktiv rolle i nasjonalistbevegelsen i Zambia og i landets politiske liv etter uavhengigheten i 1964. Les mer i Store norske leksikon Zambias befolkning Zambia Zambias historie